## Educació permetrà a l’Ajuntament de Catarroja extraure i conservar el mural de l’IES Berenguer Dalmau amb l’autorització prèvia de la direcció facultativa i la coordinació de seguretat de l’obra

*** El director general d’Infraestructures Educatives ha mantingut una conversa telefònica amb l’alcaldessa, Lorena Silvent**

La Conselleria d’Educació, Cultura, Universitats i Ocupació permetrà a l’Ajuntament de Catarroja extraure, conservar i, si és el cas, reubicar el mural de l’IES Berenguer Dalmau conformement a les instruccions de la direcció facultativa de les obres d’enderrocament.

El director general d’Infraestructures Educatives, José María Larena, ha mantingut una conversa telefònica amb l’alcaldessa, Lorena Silvent, per a abordar esta qüestió. “La comunicació entre la Conselleria i l’Ajuntament des de la riuada de l’octubre passat sempre ha sigut fluida i mai hi ha hagut problemes per a abordar totes les qüestions que s’han plantejat”, ha assenyalat Larena.

El director general ha assenyalat que, per a conservar el mural durant els treballs d’enderrocament del centre, que va resultar greument afectat per la DANA, “el primer que cal fer és seguir uns tràmits formals, no n’hi ha prou amb enviar una carta com diu que ha fet la regidora de Cultura”, ha indicat.

Així, Larena ha instat Silvent a presentar un escrit formal amb registre d’entrada en la Conselleria, en el qual es detalle la petició perquè puga donar-se resposta des de la Direcció General d’Infraestructures Educatives. “No hi ha cap problema a facilitar a l’Ajuntament la preservació, extracció i, si és el cas, posterior reubicació del mural, complint sempre les instruccions que establisca en este sentit la direcció facultativa”, ha manifestat.

D’esta manera, Larena ha assenyalat que, per part de la direcció de l’obra, de la direcció d’execució d’esta i de la coordinació de seguretat i salut en fase d’execució, es determinaran les condicions per al procés de retirada del mural, la preservació i la posterior reubicació.

Fecha: 16/07/2025